ཡང་ཉིན་ཞིག་ཁོང་གིས་སྡེ་དགེ་རྒྱལ་བོའི་གདན་གནས་ཉིན་དགོན་ཕོ་བྲང་ནས་མདུན་ཞོལ་ཉེ་འདབས་ཀྱི་དཔེ་ཀློག་གི་སྒར་ཐོན་པའི་ས་འབུར་སྟེང་གཟིགས་སྐབས།ཁྱེའུ་རིག་ལྡན་འགས་རྟ་ལུད་དུ་མ་བརྩེགས་ནས་པར་ཁང་བཞེངས་ཞེས་ཡ་མཚན་གྱི་རྩེད་མོ་བགྱིས་པ་དེས་ཁོང་གི་ཐུགས་སུ་བསྟན་འགྲོའི་དོན་དུ་པར་ཁང་ཞིག་བཞེངས་དགོས་པའི་སྐུལ་རྐྱེན་བྱས།ཡིན་ནའང་ཤིང་གི་ཆ་རྐྱེན་མི་ལེགས་སྙམ་པའི་སྐབས་སུ་ཨ་ལོ་དཔལ་འབྱོར་དགོན་དུ་གནས་ལྔ་རིག་པའི་པཎྜི་ཏ་ཆེན་མོ་སི་ཏུ་ཆོས་ཀྱི་འབྱུང་གནས་མཆོག་གིས་གཞན་སེམས་ཐུགས་སུ་མཁྱེན་ཅིང་།ཆོས་རྒྱལ་གྱི་དྲུང་དུ་ཕོ་ཉ་བ་མངགས་ནས་ཁྱེད་ཀྱི་ཐུགས་བཞེད་ལྟར་སྒྲུབས་དང་།ཤིང་ཆའི་ཆ་རྐྱེན་སོགས་ཁོང་གིས་བསྒྲིག་ཆོག་ཅེས་གསུང་འགྲིག་གང་ལ་བརྟགས་ན་པར་ཁང་ཆེན་མོ་སྲིད་ན་འགྲན་ཟླ་བྲལ་བ་ཞིག་བཞེང་དགོས་པར་གཟིགས་སོ།།